Man vas vir verkragting, moord op 9-jarigeFoto: SAPD/Facebook ŉ 28-jarige verdagte sal na verwagting Maandag in die Protea-landdroshof in Soweto verskyn in verband met die verkragting van en moord op ŉ negejarige meisie. Die meisie is op 17 Augustus verlede jaar as vermis aangemeld by die Lenasia-polisiestasie. Haar liggaam is die volgende dag deur ŉ verbyganger gevind in ŉ veld langs die Goue Hoofweg. Volgens brig. Mathapelo Peters, woordvoerder van die polisie, is daar sedert die voorval nou met die gemeenskap saamgewerk en het inligting wat aan die polisie verskaf is daartoe gelei dat die verdagte Vrydag in Mayfair in hegtenis geneem is. “Die verdagte het glo vir die slagoffer se oupa gewerk en het kort ná die voorval verdwyn. Hy is glo ook die persoon wat laaste in die kind se teenwoordigheid gesien is die dag wat sy verdwyn het.” Die bestuur van die polisie in Gauteng het die samewerking tussen die gemeenskap en die ondersoekspan van die eenheid vir gesinsgeweld, kinderbeskerming en seksuele misdade geloof. “Die polisie gaan voort om misdade teen vroue en kinders te prioritiseer en hierdie inhegtenisneming sal ŉ groot rol speel vir die familie om afsluiting te kry en om te verseker dat geregtigheid geskied,” het genl.maj. Max Masha, waarnemende polisiehoof in Gauteng, gesê.